
[image: image1.png]



  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 24 mai 2011

Pl-x 321/2011


AVIZ

asupra

propunerii legislative pentru modificarea şi completarea Legii nr.143/2000 privind combaterea traficului şi consumului ilicit de droguri
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.143/2000 privind combaterea traficului şi consumului ilicit de droguri, trimisă cu adresa nr. Pl-x 321 din 9 mai 2011, înregistrată cu nr.31/476 din 12 mai 2011.
Propunerea legislativă a fost respinsă de Senat, în şedinţa din 4 mai 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Iniţiativa legislativă are ca obiect de reglementare completarea Legii nr.143/2000 privind prevenirea şi combaterea traficului şi consumului ilicit de droguri, cu modificările şi completările ulterioare, în sensul stabilirii unor reguli privind importul şi comercializarea plantelor sau substanţelor cu potenţial efect halucinogen sau euforic.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 24 mai 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României transmis cu adresa nr.316 din 11 februarie 2011, conform căruia Guvernul nu susţine adoptarea acestei iniţiative legislative şi avizul negativ al Consiliului Legislativ, aviz cu nr.1451 din 6 decembrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât norma propusă a fi introdusă în cuprinsul Legii nr.143/2000 privind prevenirea şi combaterea traficului şi consumului ilicit de droguri, cu modificările şi completările ulterioare, nu se încadrează tematic în obiectul de reglementare al acestei legi, aceasta având în vedere sancţionarea traficului şi a altor operaţiuni ilicite cu droguri şi precursori, precum şi instituirea unor măsuri împotriva consumului ilicit de droguri. Soluţia legislativă propusă de iniţiator nu poate fi prevăzută decât în cuprinsul Legii nr.339/2005, care reglementează regimul juridic al “plantelor, substanţelor şi preparatelor stupefiante şi psihotrope”, regulile privind cultivarea, fabricarea şi distribuţia, importul/exportul şi tranzitul, transportul, utilizarea medicală şi distribuţia acestor categorii de plante şi substanţe.

În raport de obiectul şi conţinutul reglementării, iniţiativa legislativă face parte din categoria legilor ordinare.

                             
PREŞEDINTE,                          
     SECRETAR,

                                 Daniel Buda                                    Gabriel Andronache

Consilier parlamentar,

Rodica Penescu

